Na osnovu člana 53 stav 4 Zakona o komunalnim djelatnostima (“Službeni list CG”, br. 55/16, 40/19 i 66/19), Vlada Crne Gore je, 20. maja 2020 godine, bez održavanja sjednice, na osnovu pribavljenih saglasnosti većine članova Vlade, donijela

**UREDBU**

**O BLIŽIM ELEMENTIMA I METODOLOGIJI ZA ODREĐIVANJE CIJENA KOMUNALNIH USLUGA**

**Predmet**

**Član 1**

Ovom uredbom propisuju se bliži elementi i metodologija za određivanje cijena komunalnih usluga individualne komunalne potrošnje, osim za regulisane komunalne djelatnosti.

**Komunalne usluge individualne komunalne potrošnje**

**Član 2**

1. Komunalne usluge individualne komunalne potrošnje su usluge koje se pružaju pojedinačno korisniku i koje se mogu individualno utvrditi i naplatiti i to:

* usluge upravljanja komunalnim otpadom (suva i mokra frakcija);
* usluge javnog prevoza putnika u gradskim i prigradskim naseljima;
* usluge održavanja javnih groblja, kapela i krematorijuma i sahranjivanja;
* usluge održavanja pijaca; i
* usluge održavanja javnih prostora za parkiranje.

(2) Komunalna usluga iz stava 1 alineja 1 ovog člana pruža se u kontinuitetu svim korisnicima na dijelu teritorije jedinice lokalne samouprave, na kojem je obezbijeđeno pružanje te usluge.

(3) Komunalne usluge iz stava 1 al. 2 do 5 ovog člana pružaju se i naplaćuju prema ukazanoj potrebi korisnika.

**Osnov za određivanje cijene komunalne usluge**

**Član 3**

Prilikom određivanja cijene komunalne usluge uzimaju se u obzir planirani obim komunalnih usluga i projektovanih troškova za pružanje komunalnih usluga u periodu za koji se formiraju cijene.

**Način određivanja cijene usluge upravljanja komunalnim otpadom**

**Član 4**

(1) Cijenu usluge upravljanja komunalnim otpadom čine fiksni i varijabilni dio.

(2) Fiksni dio cijene usluge upravljanja komunalnim otpadom čine:

1. troškovi tekućeg održavanja komunalne infrastrukture i pripadajuće opreme;
2. troškovi otplate kredita za izgradnju komunalne infrastrukture i nabavku pripadajuće opreme;
3. drugi opravdani troškovi nastali u pružanju usluga i to:

* režijski troškovi;
* troškovi amortizacije javne infrastrukture i opreme ili troškovi zakupa postrojenja i opreme;
* troškovi osiguranja javne infrastrukture i/ili opreme i osiguranja za slučaj udesa ili štete pričinjene trećim licima i njihovoj imovini;
* troškovi obrade podataka, održavanja programa za obradu podataka i edukacije.

(3) Režijske troškove čine:

1. troškovi komunalnih usluga (vodosnabdijevanje i otpadne vode, odvoženje otpada);
2. troškovi telekomunikacionih i računarskih usluga;
3. troškovi knjigovodstvenih usluga ako ih ne obavlja lice zaposleno kod privrednog društva ili preduzetnika koji pruža komunalne usluge (u daljem tekstu: vršilac komunalne djelatnosti);
4. troškovi utroška električne energije u poslovnim prostorijama;
5. troškovi održavanja higijene poslovnih prostorija, opreme i/ili prevoznih sredstava;
6. troškovi zakupa i održavanja poslovnih prostorija.

(4) Varijabilni dio cijene usluge upravljanja komunalnim otpadom obuhvata:

1. troškove angažovanja potrebne radne snage (zarade i druga primanja po osnovu rada, obavezno osiguranje zaposlenih od povreda na radu i profesionalnih bolesti i bolesti u vezi sa radom i troškove nabavke sredstava i opreme lične zaštite na radu);
2. troškove za utrošenu električnu energiju i energente;
3. troškove nabavke potrošnog materijala;
4. druge opravdane troškove nastale u pružanju usluga.

**Cijene usluge upravljanja komunalnim otpadom**

**Član 5**

(1) Cijena usluge upravljanja komunalnim otpadom obuhvata:

1) sakupljanje i transport komunalnog otpada;

2) preradu komunalnog otpada; i

3) zbrinjavanje komunalnog otpada.

(2) Ako usluge iz stava 1 ovog člana ne obavlja jedno privredno društvo, a korisnicima se ispostavlja jedinstven račun, na računu se posebno iskazuju cijene za svaku od navedenih usluga.

(3) Cijene usluge upravljanja otpadom iz stava 1 ovog člana određuju se na jedan od načina iz čl. 6 do 9 ove uredbe.

(4) Za usluge sakupljanja i transporta komponenti komunalnog otpada: otpadnih jestivih ulja i masti nastalih obavljanjem restoranskih djelatnosti, komunalnog otpada iz vrtova i parkova (otpad nakon okopavanja, košenja ili rezidbe voćnjaka, vinograda, granje, manje količine zemlje i kamenja, ambalaža nastala korišćenjem sredstava za zaštitu bilja, koja se nakon tretiranja smatra neopasnim otpadom), kabastog otpada i otpada koji nastaje nakon manjih radova u ili na stambenim objektima (neopasni građevinski otpad), otpadne električne i elektronske opreme, baterija i akumulatora, otpadnih boja, mastila, ljepila i smole i opasnih vrsta komunalnog otpada koje se preuzimaju na zahtjev imaoca otpada, određuje se posebna cijena koja treba da pokrije troškove preuzimanja, prevoza, prerade i zbrinjavanja tog otpada.

**Metoda za određivanje cijene za upravljanje komunalnim otpadom na osnovu površine objekta korisnika usluge**

**Član 6**

(1) Cijena za upravljanje komunalnim otpadom na osnovu površine objekta određuje se kao količnik procijenjenih godišnjih troškova upravljanja komunalnim otpadom, koji se obračunavaju u skladu sa članom 4 ove uredbe i ukupne površine prostora koji koriste korisnici usluge na području jedinice lokalne samouprave, odnosno prostora za koji se vrši obračun po površini objekta, pomnožene sa 12 mjeseci.

(2) Cijena usluge upravljanja komunalnim otpadom iz proizvodnih i/ili uslužnih djelatnosti, odnosno djelatnosti državnih i lokalnih organa i ustanova, koja se određuje na osnovu površine objekta, utvrđuje se u skladu sa stavom 1 ovog člana i koriguje faktorom koji se kreće u rasponu k = 1,00 - 10,00 u zavisnosti od sastava i količine komunalnog otpada karakteristične za odgovarajuću djelatnost.

(3) Izuzetno od stava 2 ovog člana za nepokrivene i natkrivene otvorene površine, u zavisnosti od djelatnosti korisnika usluge, korekcioni faktor ne može biti veći od 0,15.

**Metoda za određivanje cijene za upravljanje komunalnim otpadom prema broju članova domaćinstva**

**Član 7**

Cijena za upravljanje komunalnim otpadom prema broju članova domaćinstva određuje se kao količnik procijenjenih godišnjih troškova upravljanja komunalnim otpadom, koji se obračunavaju u skladu sa članom 4 ove uredbe i broja članova u svim domaćinstvima koji se određuje prema statističkim podacima, na teritoriji jedinice lokalne samouprave, odnosno na području za koji se obračun vrši prema broju članova domaćinstva, pomnoženog sa 12 mjeseci.

**Metoda za određivanje cijene za upravljanje komunalnim otpadom na osnovu mase komunalnog otpada**

**Član 8**

Cijena upravljanja komunalnim otpadom na osnovu mase komunalnog otpada određuje se kao količnik procijenjenih godišnjih troškova upravljanja komunalnim otpadom, koji se obračunavaju u skladu sa članom 4 ove uredbe i ukupne mase komunalnog otpada izražene u kilogramima za koju se procjenjuje da će biti sakupljena u godini za koju se cijena utvrđuje.

**Metoda za određivanje cijene za upravljanje komunalnim otpadom na osnovu zapremine predatog komunalnog otpada**

**Član 9**

Cijena upravljanja komunalnim otpadom na osnovu zapremine predatog komunalnog otpada određuje se kao količnik procijenjenih godišnjih troškova upravljanja komunalnim otpadom, koji se obračunavaju u skladu sa članom 4 ove uredbe i ukupne zapremine komunalnog otpada izražene u litrima za koju se procjenjuje da će biti sakupljena u godini za koju se cijena utvrđuje.

**Određivanje cijena usluga javnog prevoza** **putnika u gradskim i prigradskim naseljima**

**Član 10**

Cijene usluga javnog prevoza putnika u gradskim i prigradskim naseljima određuju se po sljedećim tarifnim sistemima:

* jedinstveni tarifni sistem – gdje korisnici plaćaju istu cijenu usluge prevoza na području grada/opštine bez obzira na rastojanje i vrijeme vožnje;
* relacijski tarifni sistem – gdje se cijena usluge prevoza utvrđuje prema dužini vožnje.

**Cijene usluga javnog prevoza** **putnika u gradskim i prigradskim naseljima**

**Član 11**

Cijene usluga javnog prevoza putnika u gradskom i prigradskom linijskom saobraćaju čine:

1. fiksni troškovi koji se ne mijenjaju u zavisnosti od vremena i obima prevoza;
2. varijabilni troškovi koji zavise od dužine vožnje.

**Fiksni troškovi javnog prevoza**

**Član 12**

Fiksne troškove javnog prevoza čine troškovi:

1. tekućeg održavanja opreme i sredstava;
2. otplate kredita za nabavku opreme i sredstava;
3. amortizacije opreme i sredstava;
4. registracije i tehničkog pregleda vozila;
5. garažiranja i parkinga vozila u sjedištu prevoznika;
6. osiguranja vozila (obavezno, kasko, odgovornost prevoznika za putnike i prtljag); i
7. režijski troškovi koje čine troškovi:

* komunalnih usluga (vodosnabdijevanje i otpadne vode, odvoženje otpada);
* telekomunikacionih i računarskih usluga;
* knjigovodstvenih usluga ako ih ne obavlja lice zaposleno kod vršioca komunalne djelatnosti;
* električne energije u poslovnim prostorijama;
* za održavanje higijene poslovnih prostorija, opreme i/ili prevoznih sredstava;
* troškovi zakupa i održavanja poslovnih prostorija.

**Varijabilni troškovi javnog prevoza**

**Član 13**

(1) Varijabilne troškove javnog prevoza čine:

* troškovi angažovanja potrebne radne snage;
* troškovi utrošenih energenata, odnosno pogonskog goriva;
* troškovi potrošnog materijala (ulja i maziva, autoguma);
* troškovi investicionog održavanja opreme i sredstava.

(2) Pored troškova iz stava 1 ovog člana, varijabilne troškove čine i troškovi koji se odnose na:

* putarinu;
* naknadu za vožnju tunelima, mostovima, trajektima;
* naknadu za parkiranje vozila;
* administrativne ili druge takse.

**Metoda za određivanje cijene javnog prevoza putnika u gradskim i prigradskim naseljima Član 14**

(1) Cijena prevoza u gradskom linijskom saobraćaju utvrđuje se na osnovu ukupnih troškova iz čl. 12 i 13 ove uredbe za svaku pojedinačnu liniju.

(2) Cijena prevoza u gradskom linijskom saobraćaju za tarifu iz člana 10 stav 1 alineja 1 ove uredbe izračunava se prema sljedećoj formuli:

gdje je:

ΣTi - zbir svih troškova na svim utvrđenim linijama [€];

SUB - subvencije koje se obezbjeđuju za pojedine kategorije korisnika prevoza (učenici, lica sa posebnim potrebama, lica u stanju materijalne pomoći) [€];

N - planirani broj prevezenih putnika na godišnjem nivou na području gdje je organizovan gradski prevoz.

(3) Cijena prevoza u prigradskom/međumjesnom linijskom saobraćaju za tarifu iz člana 10 stav 1 alineja 2 ove uredbe izračunava se prema sljedećoj formuli:

gdje je:

Tr - zbir svih troškova na određenoj relaciji [€];

SUB - subvencije koje se obezbjeđuju za pojedine kategorije korisnika prevoza (učenici, lica sa posebnim potrebama, lica u stanju materijalne pomoći) [€];

Nr - planirani broj prevezenih putnika na godišnjem nivou na određenoj relaciji.

**Cijena usluge održavanja javnog groblja,** **kapela i krematorijuma i sahranjivanja**

**Član 15**

(1) Cijena usluge održavanja javnih groblja, kapela i krematorijuma određuje se na osnovu troškova održavanja groblja i broja korisnika grobnih mjesta i izračunava se prema sljedećoj formuli:

gdje je:

C - godišnja cijena usluge koja se izražava u €/m2,

T - godišnji troškovi održavanja cijelog groblja izraženi u eurima;

SUB - učešće jedinice lokalne samouprave u održavanju groblja (za zaslužne građane, za lica koja nemaju nasljednike, za porodice u stanju socijalne potrebe) izraženo u eurima;

N - broj korisnika grobnih mjesta;

k (koeficijent grobnog mjesta) koji se obračunava po formuli:

gdje je: PUgm - površina svih grobnih mjesta koja imaju korisnike; PG - površina groblja; P1gm - minimalna površina jednog grobnog mjesta).

(2) U cijenu iz stava 1 ovog člana uračunava se:

* održavanje čistoće na grobljima sa odvozom otpada na lokaciju određenu za tu namjenu u skladu sa zakonom;
* održavanje puteva i staza, rasvjete, vodovodnih instalacija i atmosferske kanalizacije na grobljima;
* održavanje zelenih površina i rastinja u okviru groblja koje nije vezano za određeno grobno mjesto;
* košenje trave na zajedničkim površinama, pored glavnih staza i između i okolo grobnih mjesta;
* održavanje zajedničkih objekata na groblju.

**Cijena za održavanje groblja na zahtjev korisnika**

**Član 16**

(1) Cijene za usluge osnovnog i dodatnog održavanja groblja na zahtjev korisnika usluga, određuju se za:

* kompletno uređenje i čišćenje groba;
* pranje grobnog mjesta blagim i nenagrizajućim sredstvima;
* uklanjanje uvenulog cvijeća, bilja i ostataka izgorjelih svijeća;
* čišćenje vaza i svijećnjaka;
* postavljanje cvijeća po želji korisnika usluge;
* sađenje sezonskog cvijeća i bilja;
* uklanjanje korova;
* orezivanje ukrasnih grmova, trave i ostalog bilja oko groba;
* orezivanje i uljepšavanje sadnica cvijeća;
* popravka oštećenih grobnih ploča, spomenika i drugih obilježja;
* nabavka i postavljanje grobniih vaza;
* osvježavanje grobnih natpisa; i
* druge usluge po zahtjevu korisnika.

(2) Za usluge iz stava 1 ovog člana cijena se utvrđuje za svaku pojedinačnu uslugu na osnovu utrošenog vremena, složenosti posla, cijene rada po jednici vremena, troškova materijala i režijskih troškova.

**Cijena za prevoz i prenos pokojnika i vijenaca i cvijeća**

**Član 17**

(1) Usluge prevoza i prenosa pokojnika i vijenaca i cvijeća koje se vrše na zahtjev korisnika su:

* prevoz pokojnika specijalnim vozilom od kuće, bolnice ili drugog mjesta na kojem je nastupila smrt do groblja na području jedinice lokalne samouprave ili na teritoriju druge jedinice lokalne samouoprave;
* stavljanje pokojnika u sanduk, zatvaranje sanduka i prenos od kuće/bolnice do pogrebnog vozila, odnosno od pogrebnog vozila do kapele na groblju;
* prevoz pokojnika u inostranstvo ili iz inostranstva;
* prenos sanduka sa pokojnikom u rashladnu komoru i iz komore na odar;
* opremanje i dekoracija sanduka;
* iznošenje vijenaca i cvijeća iz kapele do kolica za prevoz;
* prevoz vijenaca i cvijeća od kapele do mjesta ukopa;
* nošenje nadgrobnog znaka od kapele do mjesta ukopa;
* prevoz pokojnika od kapele do mjesta ukopa;
* spuštanje u grobnu jamu i zatvaranje/zatrpavanje iste;
* ako je pokojnik kremiran, nošenje urne od kapele do mjesta polaganja urne i polaganje urne.

(2) Cijena za usluge iz stava 1 ovog člana utvrđuje se na osnovu utrošenog vremena, složenosti posla, cijene rada po jednici vremena, troškova materijala i režijskih troškova.

(3) Cijene usluge iz stava 1 al. 1 i 3 ovog člana uključuju cijenu koja obuhvata režijske troškove i cijenu po pređenom kilometru koja obuhvata troškove goriva, maziva, amortizacije, troškove radne snage, kao i čekanje tokom prevoza (trošak angažovanja radne snage).

**Cijena za korišćenje kapele i upotreba rashladne komore**

**Član 18**

(1) Cijena za korišćenje kapele utvrđuje se za vremenske intervale (ili po satu), a određuje se na osnovu opremljenosti prostorije koja se koristi (prostorija sa odrom ili prostorija za čuvanje posmrtnih ostataka, postojanje klimatizacionog uređaja za sanduk), troškova održavanja, amortizacije i režijskih troškova.

(2) Cijena korišćenja rashladne komore utvrđuje se po satu, u zavisnosti od potrošnje električne energije za rashlađivanje prostrorije, troškova održavanja rashladnog uređaja, amortizacije i režijskih troškova.

**Cijena za sahranjivanje, odnosno otvaranje i zatvaranje grobova i grobnica**

**Član 19**

(1) Cijena iskopa i zatrpavanja grobne jame utvrđuje se na osnovu utrošenog rada na iskopu na određenoj dubini (1,4; 1,8 ili 2,2 m), u zavisnosi od kategorije zemljišta na kojem se vrši iskop, kao i rada provedenog na zatrpavanju grobne jame.

(2) Cijena iskopa i zatrpavanja jame za smještaj urne utvrđuje se u skladu sa stavom 1 ovog člana.

(3) Cijene za ostale usluge vezane za otvaranje i zatvaranje grobova i grobnica (uklanjanje i postavljanje pokrovne ploče na grobu, uklanjanje i postavljanje pokrovne ploče na grobnici za urne, čišćenje unutrašnjosti grobnice, premještanje i čišćenje sanduka u grobnici, razbijanje betonske podloge na grobu i čišćenje i pranje okolnih grobova nakon ukopa i odvoz viška zemlje) utvrđuju se na bazi utrošenog rada.

(4) Cijene za štampanje, lijepljenje i distribucija plakata, prodaja pogrebne opreme, opremanje pokojnika određuju se prema troškovima za određene usluge.

**Cijena za ekshumaciju i ostale grobne usluge**

**Član 20**

(1) Cijena usluga ekshumacije koje obuhvataju: otvaranje i zatvaranje groba iz kojeg se vrši ekshumacija ili iskop i zatrpavanje grobne jame iz koje se vrši ekshumacija, otvaranje i zatvaranje groba u koji se prenose posmrtni ostaci ili iskop i zatrpavanje grobne jame u koju se prenose ekshumirani posmrtni ostaci, smještaj posmrtnih ostataka u odgovarajući sanduk i dezinfekcija grobne jame nakon ekshumacije utvrđuje se za sve aktivnosti pojedninačno, na osnovu utrošenog rada i materijala, kao i režijskih troškova.

(2) Cijena lemljenja limenog sanduka utvrđuju se na bazi utrošenog rada i materijala, kao i režijskih troškova.

**Cijena održavanja pijaca**

**Član 21**

(1) Cijena održavanja pijaca utvrđuje se u zavisnosti od vrste i količine proizvoda koji se prodaje, vremena korišćenja pijačnog prostora, lokacije, površine i vrste prodajnog mjesta na pijaci.

(2) Cijena iz stava 1 ovog člana obuhvata:

1. troškove održavanja:

* svakodnevno čišćenje pijace, pranje vodom pod pritiskom, uređivanje pijačnog prostora po isteku radnog vremena za pružanje pijačnih usluga;
* dezinfekcija pijačnih tezgi i otvorenog prodajnog prostora najmanje dva puta nedjeljno;
* svakodnevno čišćenje, pranje i dezinfekcija kaveza za prodaju živine, ukoliko isti pripadaju vršocu komunalne djelatnosti;
* svakodnevno sakupljanje i odvoženje komunalnog otpada koji se nakupi tokom radnog vremena pijace i postupanje sa njim u skladu sa zakonom;
* prikupljanje otpada od pijačnih proizvoda i drugog otpada koji nastaje na pijačnom prostoru tokom radnog vremena pijace;

1. troškove obezbjeđivanja uslova za obavljanje djelatnosti, kao što su:

* postavljanje odgovarajućih tezgi ili prodajnih stolova izrađenih od materijala otpornog na oštećenja i pogodnog za čišćenje;
* troškovi vezani za potrošnju električne energije i vode, troškovi odvođenja otpadnih voda i zbrinjavanja otpada;
* odgovarajući prostor sa staklenim vitrinama za prodaju mesa, mlijeka i mliječnih proizvoda;
* postavljanje posuda za odlaganje ambalaže i otpada;
* održavanje higijene magacina za smještaj i čuvanje robe;
* raspoloživa ispravna mjerila (vage);
* na pijacama za prodaju stoke, održavanje: uređenih mjesta za napajanje stoke, objekata za klanje stoke priključenih na elektro, vodovodnu i kanalizacionu mrežu, prostorija za izdavanje uvjerenja o zdravstvenom stanju stoke, kao i obezbjeđenje i održavanje mjerila (izbaždarene stočne vage).

(3) Cijena iz stava 1 ovog člana utvrđuje se za sljedeća prodajna mjesta:

* tezge za voće i povrće;
* vitrine za mliječne proizvode sa rashladnom komorom;-
* vitrine za prodaju mesa i suhomesnatih proizvoda sa rashladnom komorom;
* vitrine za prodaju jaja sa rashladnom komorom;
* vitrine za prodaju ribe sa priključkom na čistu vodu i sistem za odvođenje otpadnih voda;
* tezge ili boksove za bostan;
* tezge za cvijeće i sadni materijal;
* tezge za prodaju robe široke potrošnje;
* prostor za prodaju sa kamiona;
* korišćenje magacinskog prostora sa rashladnim uređajima;
* i drugo.

(4) Cijena za održavanje pijaca utvrđuje se na osnovu godišnjih troškova rada i materijala na održavanju iz stava 2 tačka 1 ovog člana, prosječnih godišnjih troškova utrošene električne energije, vode i upravljanja otpadom i otpadnim vodama, godišnjih troškova amortizacije raspoloživih objekata i opreme, podijeljenih sa brojem prodajnih mjesta i danima korišćenja pijace u godini.

(5) Cijena iz stava 4 ovog člana obračunava se po jedinici površine (m2) zauzetog prostora, odnosno po vitrini, u zavisnosti od njenih karakteristika.

(6) Cijena održavanja na stočnim pijacama utvrđuje se po grlu stoke i to za:

* krupnu stoku (konji, krave, volovi);
* sitnu stoku (ovce, telad, utovljene svinje);
* mladu stoku (jarad, jagnjad, prasad).

(7) Cijena održavanja na kamionskim/kvantaškim pijacama utvrđuje se na osnovu nosivosti kamiona sa kojeg se vrši prodaja uključujući troškove održavanja tog pijačnog prostora, i to:

* svakodnevno čišćenje pijace;
* dezinfekcija otvorenog prodajnog prostora najmanje jednom mjesečno;
* svakodnevno čišćenje, pranje i dezinfekcija kaveza za prodaju živine;
* svakodnevno sakupljanje i odvoženje otpada koji se nakupi tokom radnog vremena pijace i postupanje sa njim u skladu sa zakonom;
* prikupljanje otpada od pijačnih proizvoda i drugog otpada koji nastaje na pijačnom prostoru tokom radnog vremena pijace;
* postavljanje posuda za odlaganje ambalaže i komunalnog otpada;
* potrošnju vode, troškovi odvođenja otpadnih voda i zbrinjavanja otpada.

**Cijene usluge održavanja javnih prostora za parkiranje**

**Član 22**

(1) Cijene usluge održavanja javnih prostora za parkiranje utvrđuju se na osnovu godišnjih troškova rada i materijala na održavanju, godišnjih troškova amortizacije raspoloživih objekata i opreme podijeljenih brojem prodajnih parkirnih mjesta.

(2) Cijena iz stava 1 ovog člana obuhvata:

1. troskove zaposlenih:
   * na kontroli i evidentiranju naplate;
   * na naplatnim rampama;
   * režijskog osoblja;
2. troškove održavanja:

* usluge svakodnevnog čišćenja parking površina i sakupljanja otpada;
* usluge održavanja aparata za izdavanje karata za parkiranje;
* usluge označavanja parking mjesta;
* usluge popravke oštećenih parking površina; i
* druge usluge vezane za parkiranje;

1. troškove obezbjeđivanja uslova za obavljanje djelatnosti, kao što su:

* izgradnja površina za parkiranje u skladu sa tehničkim uslovima za ovu vrstu objekata;
* obilježavanje parking mjesta na javnim parkiralištima i u ulicama u kojima se vrši ili je predviđeno parkiranje;
* obilježavanje parking mjesta za lica sa invaliditetom;
* postavljanje uređaja za očitavanje vremena parkiranja;
* izgradnja podzemnih i nadzemnih garaža za javno parkiranje.

(3) Usluga za parkiranje obračunava se prema vremenu na koje je vozilo parkirano, po započetom satu.

(4) Cijene parkiranja na javnim parkiralištima i garažama mogu biti određene: po parking zonama, sa ograničenim ili neograničenim trajanjem parkiranja, kao sezonske i za rezervisano parking mjesto.

**Stupanje na snagu**

**Član 23**

Ova uredba stupa na snagu osmog dana od dana objavljivanja u “Službenom listu Crne Gore”.

**Broj: 07-2757**

**Podgorica, 20. maja 2020. godine**

**VLADA CRNE GORE**

**Predsjednik,**

**Duško Marković**